SKRIFTLIG FORESPØRGSEL E-1656/02

af Ioannis Souladakis (PSE) til Kommissionen

(11. juni 2002)

Om: Finansiering af programmer for infrastrukturprojekter under Cards

Det femårige strategiske program Cards, som Kommissionen forelagde under mødet i den ansvarlige forvaltningskomité, omfatter ikke finansiering af store infrastrukturprojekter, eftersom midlerne er utilstrækkelige. Støtte til udbygning og forbedring af de infrastrukturer, der er nødvendige for den langsigtede udvikling af Sydøsteuropa, er følgelig udelukket fra fællesskabsrammen. Dette giver anledning til at stille nogle spørgsmål angående finansieringsmetoderne for disse infrastrukturer.

1. Hvilke metoder for gennemførelse af finansieringen af store infrastrukturer har Kommissionen planlagt for Sydøsteuropa?

2. Hvilke tjenestegrene og hvilke af Den Europæiske Unions finansieringsinstitutioner agter Kommissionen at involvere i proceduren for finansiering disse infrastrukturprojekter?

3. Hvilke rammer agter Kommissionen at indordne sin egen deltagelse i og bidrag til finansieringen og gennemførelsen af infrastrukturen under i henhold til de planer, der indgår i det femårige Cards-program, som Kommissionen selv har udarbejdet?

Svar afgivet på Kommissionens vegne af Christopher Patten

(22. juli 2002)

1. Cards-programmering og opbygning af infrastruktur i de vestlige Balkanlande

En af de centrale målsætninger i den regionale CARDS-strategi for 2002-2006 som blev forelagt den 5. oktober 2001 i CARDS-udvalget og godkendt den 22. oktober 2001 af Kommissionen er at bistå landene med at opstille sammenhængende strategier for infrastruktur med en international dimension inden for transport, energi og miljø.

Ved forelæggelsen af denne strategi gjorde EU det klart, at man i forbindelse med programlægningen af CARDS faktisk burde være opmærksom på behovet for at sikre større fokus på de finansielle midler på nogle prioriterede områder, hvor EU har en klar komparativ fordel, så man sikrer en passende effekt hvilket i øvrigt er et krav i den overordnede kommissionsreform af EU's bistand. En yderligere faktor, som er specifik for de vestlige Balkanlande, og som påvirker CARDS-programmeringen, er de stadig nye behov, der opstår i regionen, efterhånden som man får afsluttet genopbygningsstadiet, og de mere langsigtede udfordringer, såsom udfordringerne i forbindelse med stabiliserings- og associeringsprocessen, begynder at tiltage sig større betydning.

Støtten på disse områder fortsætter, men på en måde, der afspejler de begrænsninger i Kommissionens arbejde, der er nævnt ovenfor, og andre medspilleres komparative fordel, især de internationale finansielle institutioner (IFI), når det drejer sig om at opfylde regionens behov:

- Fokus i støtten er at opstille strategier og forberedende undersøgelser samt katalytiske investeringsplaner med henblik på igen at forbinde regionens transport-, energi- og miljøinfrastruktur med de paneuropæiske netværker. Mens CARDS primært støtter opstillingen af regionale strategier og planer for katalytiske investeringer, er IFI bedst til at finde løsninger på behovene med hensyn til finansiering af infrastruktur. Det skal bemærkes, at EIB, som er EU' investeringsbank, nu dækker hele regionen, siden den udvidede sine oprationer i 2001 til at omfatte Kroatien og Den Tidligere Jugoslaviske Republik Makedonien (FYROM), og den har bebudet, at den vil fortsætte med at lægge særlig vægt på udviklingen af regional infrastruktur.

- Ved at koncentrere sig i betydeligt omfang om opbygning af institutioner udvikling af administrativ kapacitet, reform af de lovgivningsmæssige og administrative rammer vil CARDS-programmet også på effektiv vis imødekomme EIB's bekymringer med hensyn til landenes evne til at leve op til og opfylde de nødvendige forpligtelser/tilsagn en bekymring som deles af IFI og alle større donorer. Et større initiativ, som fremmes af EU i regionen, det regionale elmarked, illustrerer, at en overordnet strategi i elsektoren ikke blot bør baseres på fysiske investeringer, men også på markedsreformer og reformer af de lovgivningsmæssige og administrative rammer.

- Investeringerne i infrastruktur vil fortsætte i betydeligt omfang hvad angår FYROM og Kosovo, så det genopbygningsarbejde, der allerede er begyndt, kan afsluttes. Andre steder i regionen kan CARDS-midler anvendes som en katalysator for investeringer i infrastruktur på visse prioriterede områder. Begrænsede behov med hensyn til infrastruktur kan også finansieres som led i programmerne for integreret grænseforvaltning.

2. EU's bidrag til initiativer til at opstille strategier og finansiere større infrastrukturprojekter i det sydøstlige Europa.

Koordinering med IFI og anden donorvirksomhed

Infrastrukturstyringsgruppen (ISG) blev oprettet i 2001 (SP WT II-mødet i Tirana i maj 2001). Kommissionen har for tiden formandskabet for ISG, som består af eksperter fra EIB, Kommissionen, Den Europæiske Bank for Genopbygning og Udvikling (EBRD), Verdensbanken (WB), Europarådets udviklingsbank og kontoret for den særlige koordinator for stabilitetspagten. Et fælleskontor for EU og WB udgør sekretariatet for ISG.

Infrastrukturstyringsgruppen skal gennemgå projekter, der bidrager til og er en del af en strategisk tilgang til udvikling af infrastrukturnetværker af regional betydning, og som er i overensstemmelse med aftalte kriterier. Den vil efter omstændighederne rådføre sig med andre multilaterale eller bilaterale organisationer. Den vil hjælpe med at sammensætte en finansieringspakke og benytte sine erfaringer til at inddrage den private sektor så ofte som muligt. Den vil også kontrollere, at der skabes de relevante institutionelle, regulatoriske og sektorale rammer, der vil fremskynde oprettelsen af regionale markeder.

Strategiske rammer

Kommissionens dokument fra oktober 2001 Transport- og energiinfrastruktur for det sydøstlige Europa: dette grundlæggende og vejledende plan udvikles allerede gennem de forskellige undersøgelsesprojekter, der blev finansieres af CARDS og andre donorer i 2001, som dækker energi (dvs. el, gas og olie) og transport, især den regionale undersøgelse af transportinfrastruktur. Dennes fase II skal efter planerne begynde i juli 2002.

Vandstrategi regional tilgang for det sydøstlige Europa, som er udarbejdet af EBRD. Man er også ved at udvikle en grundlæggende regional tilgang for udvikling af miljøinfrastruktur med CARDS-støtte gennem det regionale miljøgenopbygningsprogram.

Regional undersøgelse vedrørende infrastrukturen i lufttrafikken i det sydøstlige Europa, som er udarbejdet af EIB.

Resultat: Det regionale infrastrukturprogram i det sydøstlige Europa.

De koordinerede bestræbelser fra EU's og IFI's side i kølvandet på konferencen om regional finansiering i marts 2002 og siden da inden for ISG, er opført som en del af det regionale infrastrukturprogram for det sydøstlige Europa, hvis gennemførelse regelmæssigt overvåges af EU's/WB's fælleskontor.

Den aktuelle liste over igangværende regionale projekter alle samfinansieret af internationale donorer beløber sig til 41 projekter med samlede omkostninger på 3,32 mia. EUR. Transport (især vejinfrastruktur) udgør 66 % af de samlede omkostninger, svarende til omkring 2,2 mia. EUR og er fordelt mellem 33 forskellige projekter. Energisektoren kommer på andenpladsen med omkostninger på 0,82 mia. EUR (25 %) for fem elprojekter, og vand- og miljøsektoren kommer sidst med tre projekter og samlede omkostninger på 0,29 mia. EUR (9 %). En opdateret liste blev forelagt den 21. juni 2002 på SP WT II-mødet i Sofia.